## El Consell col·labora amb l’Institut Valencià d’Investigacions Econòmiques per a optimitzar els servicis públics de la Comunitat Valenciana

*** L’objectiu és fomentar, promoure i finançar estudis d’investigació per a l’anàlisi de les polítiques públiques i millorar els servicis públics
* El conveni té una dotació de 340.000 euros per a 2024**

**València.**

El Consell ha autoritzat la subscripció del conveni de col·laboració entre Presidència de la Generalitat i l’Institut Valencià d’Investigacions Econòmiques (Ivie) per a la investigació en matèria de servicis públics.

D’esta manera es pretén fomentar, promoure i finançar la realització d’estudis d’investigació vinculats a l’anàlisi de les polítiques públiques i millorar la disponibilitat d’informació i indicadors d’impacte per a l’avaluació i millora dels servicis públics de la Comunitat Valenciana.

En este impuls a la investigació econòmica, es donarà especial rellevància a l’avaluació sobre l’execució dels fons Next Generation de la Unió Europea, del finançament autonòmic i del gasto públic per a millorar l’eficiència i l’eficàcia de les polítiques de la Generalitat.

Este conveni, amb una dotació de 340.000 euros per a 2024, tracta de contribuir a estendre la cultura de l’avaluació, així com col·laborar en el seguiment de l’execució dels fons europeus i l’avaluació del gasto públic, amb la finalitat d’optimitzar els servicis públics de la Comunitat Valenciana.

Fecha: 28/05/2024